Жылагъуэм цIыху зэрыхуагъасэр
Иджыблагъэ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм Къэбэрдей-Балъкъэрым и цIыхухэр жылагъуэ Iуэхухэм жыджэру хэт хъуным теухуа «стIол хъурей» иригъэкIуэкIащ. ЗэIущIэм хэтащ властым и гъэзэщIакIуэ органым и лIыкIуэхэр, жылагъуэ зэгухьэныгъэ-хэм я унафэщIхэр, лъэпкъ- щэнхабзэ IуэхущIапIэхэм, КъБР-м щыIэ щIалэгъуалэ жылагъуэ зэщIэхъееныгъэм жыджэру хэтхэр, щIэныгъэлIхэр, журналистхэр.
ЗэIущIэр МИНИН Вячеслав иригъэкIуэкIащ ЗэIущIэр къыщызэIуихым КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Минин Вячеслав къызэхуэсахэм елъэIуащ цIыхухэр республикэм щекIуэкI Iуэхухэм къыхэшэным теухуауэ зэгухьэныгъэхэм яIэ гукъеуэхэр, мурадхэр щIэуфа хэмылъу утыку къралъхьэну.
Тхыдэ щIэныгъэхэм я кандидат, Гуманитар къэхутэныгъэхэмкIэ институтым нобэрей жылагъуэм и зыужьыныгъэр къэзыхутэ гупым я унафэщI Уэщро Рубен цIыхухэр жылагъуэ Iуэхухэм хуэжыджэрыным зэран хуэхъу щхьэусыгъуэ зыбжанэ къриIуащ. Абыхэм ящыщщ къыдэкIуэтей щIэблэр зэрагъасэ хабзэхэм зэхъуэкIыныгъэ зэрагъуэтар. Къэзылъхуахэм, къэралым куэдкIэ щыгугъ щIалэгъуалэр IэнатIи мылъкуи зэуэ хуейщ. ЕтIуанэрауэ, зыщыщ лъэпкъым и хьэл-щэным, псэукIэ-лэжьэкIэм токIри, хамэм я гупсысэкIэм, дунейм щыщ къащтэ. Ещанэрауэ, цIыху жыджэрхэм я Iуэхур ядэзыIыгъ, апхуэдэхэр зэкъуэзыгъэувэ щыIэкъым.
Уэщром къызэхуэсахэм я пащхьэ кърилъхьащ я институтым иригъэкIуэкIа щIэупщIэныгъэм кърикIуахэр. Абы къызэригъэлъэгъуамкIэ, зэупщIахэм я нэхъыбапIэм Совет Союзым и зэманым ягъэзэжынут, абы щыгъуэ изымрэ ныкъуэмрэ нэхъ зэрыщIэу зэрыщытам, къулей дыдэрэ къулейсызрэ гуэшыкIэр зэрыщымыIам къыхэкIыу. Щэ-къэщэхум куууэ хы-хьа дунейм щIэныгъэмрэ цIыхум зегъэужьынымрэ гулъытэ щыхуащIыжыркъым.
«ЦIыхухэр жыджэру жылагъуэ Iуэхухэм хэту ебгъэсэным зэманышхуэ ихьынущ, — жиIащ Вячеслав Минин. — «Ауэ а Iуэхур едгъэжьэн хуейщ». Абы къызэрилъытэмкIэ, республикэм и телерадиокомпанием куэд хузэфIокI, нэхъыбэжи и къарум къихьынущ зы лъэпкъ щхьэхуэ зэрыщыщыр ящIэжу, нэхъыжьхэм я бзэмрэ я хабзэмрэ пщIэ хуащIу щIэблэр гъэса хъунымкIэ.
Ирагъэжьа псалъэмакъым къыпищащ мылъку къегъэщIыным пымыщIа «Институт трансдисциплинарных технологий» организацэм и унафэщI Мокий Владимир. Щхьэусыгъуэхэр къыщрибжэкIым, абы къыхигъэщащ зы идеологие зэрыщымыIэр жылагъуэр зэкъуэувэнымкIэ зэрызэраныр. «Жылагъуэ къэс лъапIэныгъэ щхьэхуэхэр яIэщ. Къэрал къулыкъущIэми, лэжьакIуэ къызэрыгуэкIми къыгурыIуэу, цIыхубэр зэкъуигъэувэу лъэпкъ гупсысэ убзыхуа ди къэралыгъуэр хуэныкъуэщ», — жиIащ Владимир.
Ветеранхэм я Налшык къалэ Советым и унафэщI Абдуллаев Мустэфа къызэхуэсахэм захуигъэзащ щхьэж зи лIыкIуэ IуэхущIапIэм и пщэ къыдэхуэ къалэныр егугъуу ягъэзэщIэну. «Гууз-лыуз зыхэлъ цIыху жыджэр пхуэгъэсэнукъым, езы жылагъуэр зэкъуэмытмэ. Абы папщIэ, цIыхухэм я гукъеуэр къэщIэн, социологие къэхутэныгъэхэр егъэкIуэкIын, абыхэм къагъэлъагъуэм тещIыхьауэ щIапхъэр убзыхун хуейщ», — жиIащ Абдуллаевым.
«СтIол хъурейм» кърихьэлIахэм зи гугъу ящIахэм ящыщщ жылагъуэ зэгухьэныгъэхэм ирагъэкIуэкI Iуэхухэр зыхуэдэр хъыбарегъащIэ IэмалхэмкIэ цIыхухэм я деж зэрынэгъэсыпхъэр.
«Властыр, жылагъуэ зэгухьэныгъэхэр, хьэрычэтыщIэхэр зэдэлэжьэн, я зэпыщIэныгъэр гъэбыдэн хуейщ», — къыхилъхьащ «Галактика» жылагъуэ зэгухьэныгъэм и унафэщI Къущхьэ Заремэ. Абы къызэрилъытэмкIэ, мылъку къегъэщIыным пымыщIа IуэхущIапIэхэм я лэжьакIуэхэм акъыл зэхэдзэ ящIу щызэчэнджэщын утыку къахузэбгъэпэщмэ, ахэр нэхъ тыншу я къалэнхэм пэлъэщынущ. Жылагъуэ зэгухьэныгъэхэм сэбэп яхуэхъу хъыбарегъащIэ сайт www.nkokbr.ru нобэкIэ щыIэщ. Жылагъуэ зэгухьэныгъэм хэтхэр я гупсысэрэ Iуэху еплъыкIэкIэ абы щызэдэгуэшэфынущ, ящIэну я мурадым жылагъуэр къыхашэфынущ.
ЗэIущIэм кърихьэлIахэм жылагъуэ зэгухьэныгъэхэм я лIыкIуэхэр зыхэт лэжьакIуэ гуп къызэрызэрагъэпэщынум теухуа унафэ къащтащ. А гупым и къалэну щытынущ жылагъуэ зэгухьэныгъэхэмрэ властым и IуэхущIапIэхэмрэ я лэжьыгъэр зэрагъэуIуныр, жэрдэм зыхэлъхэр зэкъуэувэным хуэщхьэпэныр.
ДЖЭДГЪЭФ Маринэ
